Yesusdi wepra deipupa,
er upu dopra peterep embarami neng,
sun Rasul neng yumadi,
peterep embaramyanen,
tamupra Yesus damai yaidi,
sun peterep embaraminge cap,
sun pel doraminge cap yumada,
Yesus tep yana lap penmai.
Amendada,
nesala yuma dana-dana tara di,
sun kori,
yanapna,
benapna kemaipane,
Yesus cap,
er nyapu 12 neng capdi,
pel pio weik donmaiya tep,
ataruda jen jen taruda,
go pio gum tep,
jen men jepmai.
Ukunmaiya tep,
Yesusdi wepra deiamu neng tep,
“Sun aneng dakunmangepane,
ne cap,
sun cap,
nunpu nimi kuna gumai bena bepi peingbenkupe,”
pepu.
Yesusdi upepka tep,
sun yuk gapung co deiki wekra bukidi,
‘Nesala kuna gumai benkup’ tenen,
Galilea mokon deiki banmai.
Sun aneng gonga kepra banmai dinino,
sun sakotepra,
mokon deiki banmai taru di epi neng cadi,
men di epdanami neng tep,
konum kael kepidi,
‘Aneng cap antapdankamep’ tenen,
mokon pirman bisi sepdaro banmai.
Abanmai neng cap,
dana-dana mutu di yakanmai neng cap yumada,
Yesus men benapu taru di,
sun menmena bena wekmaipa,
Yesus amenda yau.
Gapung co lukra derirbeidi,
Yesus tuai kwerepkopda,
nimi denge pio weik wekmai nengda epu.
Epudi,
awekmai nengda,
nimidi peiramenge dombada,
sun apu bo meneng damai men kuryopda,
‘Ortara benkun do,
atara benkun do?’
tenen,
kange wang-wang perepa,
tenimtoramengtopu,
anesala peda ukunmai.
Uda,
anesalada,
‘Ware ngebodi telep upu peterepsetupa,
dumsisipu kunkamep do?’
tenen,
tenimtona cap,
koudana cap kunmaiya tep,
Yesusdi aneng tep bicau tenepudi,
aupu yala-yala weik peteremau.
Peteremaupane,
ketenge wekrouopda,
Yesus er upu gekeramidi,
melipra embarami nengdi,
Yesus er damai peryai.
“Naio,
nesala gumai kunmapa cadi,
keteng konum wekroryopda konum ipkura tep,
abulupmang neng dokotepmempane,
amutu neitamai ati yuk-yuk ati marbetengedi,
sun jen keca kunuptenge,”
peryai.
Upepi dinin,
Yesusdi er nyapu 12 neng tep pepu.
“Sun dipu aneng sun jen keca karepkurume,”
pepu.
Upepu pangeda,
sundi tamupra Yesus tep pepi.
“Gume naio,
tenpu ngeboda,
ware ban bari di pel doramtuanen,
er pel kunumna co bo doproptua peda,
awekmang neng,
sun jen tep kunumnada,
aco bo deikipu ngeda yuma gum kuptue.
Angeda co bo pio weik cadi,
nundi sun teppu,
‘Jen keca rotida,
kunupra karepkamep’ tenen,
pepmaserem do?”
pepi.
Upepipa,
Yesusdi tamupra pepu.
“Jen keca roti akwapmarenge yumada,
‘Ware kuprap do?’
tenen,
dipra emberume,”
pepu.
Yesus upepupa,
dipra embanmaiyanen,
konum epyopda,
ka tamupra Yesus damai yaidi,
upepi.
“Roti kwaneng jen keca pamu bari (5) cap,
mekina butene (2) cap kupmare,”
pepi.
Upepipane,
Yesusdi peipupa,
er nyapudi nimi denge pio weik wekmai neng tep pepi.
“Sun gung yuk-yuk bulupra betei deiki bokra bukso,”
pepi.
Upepipa,
awekmai nengdi bokra buki ngeda,
ton tara denge weik 50 neng buki.
Ton tarada,
denge weik 100 neng buki.
Aneng yuma utopu kupi.
Konum buki pangeda,
Yesus er nyapudi,
roti pamu bari cap,
mekina butene cap karepkamai ngeda doprapudi,
im deiki dipetepudi,
Allah tep “Telepe,”
pepudi,
aroti kwanengda toprapudi,
er nyapu tep karepu.
Er nyapu 12 nengdi,
‘Abukmai neng tep karepkununga’ tenen,
karepu.
Tonda,
amekina butene sekra,
er nyapu karepupa,
abukmai neng tep,
aroti kwaneng cap,
amekina cap bokra karenmai.
Er nyapudi abukmai neng tep,
akeca bokra karenmaiyanen,
karepipa doprapidi jenmaipane,
konum boupkopda,
kwal tapmai ngeda,
dopda-dopda peprapidi,
dopra tenpai deipi.
Yesus er nyapu 12 nengdi bulupra kipra deipmai ngeda,
ila alen utopu keca,
er sida bakul ilange,
12 deiamya cadi kipra deipi.
Aroti cap,
mekina cap,
jenmai nengda,
nerapu cap,
nyapu cap men nuki dinin,
denge weik 5.000 nimi jenmaidi kunmai.
Abukmai nengda nimipu nuki.